[pic] | KUMMISSJONI TAL-KOMUNITAJIET EWROPEJ | Brussel 16.7.2008 KUMM(2008) 460 finali RAPPORT MILL-KUMMISSJONI LILL-PARLAMENT EWROPEW U LILL-KUNSILL dwar l-istruttura u r-rati tad-dazju tas-sisa applikati fuq sigaretti u prodotti manifatturati oħra tat-tabakk {SEG(2008) 2266}{SEG(2008) 2267} 1. DAħLA Skond l-Artikolu 4 tad-Direttiva tal-Kunsill 92/79/KEE tad-19 ta’ Ottubru 1992 dwar l-approssimazzjoni tat-taxxi fuq is-sigaretti[1] u l-Artikolu 4 tad-Direttiva tal-Kunsill 92/80/KEE tad-19 ta’ Ottubru 1992 dwar l-approssimazzjoni tat-taxxi fuq tabakk manifatturat li mhux sigaretti[2], il-Kummissjoni hija rikjesta li kull erba’ snin teżamina t-tħaddim bla tfixkil tas-suq uniku, il-valur reali tar-rati tad-dazju tas-sisa u l-għanijiet usa' tat-Trattat. Dan l-eżami suppost jestendi għal dispożizzjonijiet relevanti tad-Direttiva 95/59/KE tas-27 ta’ Novembru 1995 dwar taxxi li mhumiex taxxi fuq il-bejgħ li jaffettwaw il-konsum ta’ tabakk manifatturat[3]. Meqjusa n-natura tal-prodotti manifatturati tat-tabakk, għandha tingħata attenzjoni partikulari lil aspetti tas-saħħa. L-Artikolu 152 tat-Trattat jipprovdi li livell għoli ta’ ħarsien ta’ saħħa tal-bniedem għandu jkun żgurat fid-definizzjoni u l-implimentazzjoni tal-politiki u l-attivitajiet kollha Komunitarji. Fl-2005, il-Komunità Ewropea saret parti mill-Konvenzjoni Qafas tal-Organizzazzjoni Dinjija tas-Saħħa dwar il-Kontroll tat-Tabakk (FCTC). L-Artikolu 6 ta’ l-FCTC jirrakkomanda politiki ta' taxxa li jikkontribwixxu għall-għanijiet tas-saħħa mmirati lejn it-tnaqqis tal-konsum tat-tabakk. Qabel dan ir-rapport sar proċess ta’ konsultazzjoni wiesa. Meqjus ir-riżultat ta’ dan il-proċess ta’ konsultazzjoni, is-servizzi tal-Kummissjoni wettqu valutazzjoni ta’ impatt. 2. L-ISTRUTTURA TAD-DAZJI TAS-SISA FUQ IS-SIGARETTI Dan ir-rapport jeżamina għadd ta’ bidliet possibbli għall-istruttura preżenti tad-dazji tas-sisa fuq is-sigaretti. B’mod partikulari huwa jeżamina jekk il-kunċett tal-kategorija tal-prezz l-aktar popolari (MPPC) għandux jiġi abolit bħala punt ta' referenza għar-rekwiżiti minimi. Barra dan, huwa jiskrutina jekk tistax tkun ipprovduta aktar flessibbiltà lill-Istati Membri biex jiddeterminaw ir-relazzjoni bejn dazji ad valorem u speċifiċi, kif ukoll li jfasslu l-livell tad-dazji tas-sisa massimi fuq is-sigaretti. 2.1. L-MPPC bħala punt ta’ referenza għar-rekwiżiti minimi Skond l-arranġamenti preżenti, l-MPPC huwa l-punt ta’ referenza għar-rekwiżiti minimi dwar is-sigaretti. Bħalissa, id-dazji tas-sisa imposti fuq sigaretti jridu jirrappreżentaw ta’ l-anqas 57% tal-prezz tal-bejgħ bl-imnut, inklużi t-taxxi kollha, u jkunu għallinqas EUR 64 kull 1,000 sigarett għas-sigaretti li għandhom l-MPPC. Jekk, wara l-1 ta’ Jannar ta’ kull sena, tinbidel il-kategorija, l-Istati Membri jridu jiċċekkjaw konformità kontinwa mar-rekwiżiti minimi. Matul il-proċess ta’ konsultazzjoni, l-MPPC ingħata ċertu ammont ta’ kritika: - L-MPPC huwa kunċett li kien introdott 30 sena ilu. F’dak iż-żmien, is-swieq nazzjonali tas-sigaretti kienu dominati tipikament minn marka waħda. Madankollu, bħalissa s-sehem medju tas-suq tal-MPPC huwa approssimament 35%. - L-MPPC itendi jifflatwa skond bidliet fix-xejriet tal-konsum, li jagħmel volatili d-dħul tal-Gvern mit-taxxi. - Huwa ukoll iwassal għal distorsjoni fil-kompetizzjoni fil-prezz bejn manifatturi tat-tabakk. Manifatturi dominanti tat-tabakk jistgħu jżidu l-piż tat-taxxa tal-kompettituri tagħhom. - F’ċerti Stati Membri, l-MPPC jaqa’ fil-kategorija tal-prezz baxx waqt li fi Stati Membri oħra jaqa’ fil-kategorija tal-prezz għoli. Bħala konsegwenza, l-MPPC ma jistax jiżgura livell minimu uniformi fl-Istati Membri kollha. - Finalment, mill-perspettiva ta’ saħħa mhuwiex ġustifikabbli li l-MPPC jintuża bħala punt ta’ referenza għall-iffissar tar-rekwiżiti minimi tat-taxxa. Is-sigaretti kollha mingħajr eċċezzjoni huma ta’ ħsara għas-saħħa, u mhux biss dawk fl-MPPC. Bħala konsegwenza, il-Kummissjoni hija tal-fehma li l-użu tal-MPPC bħala punt ta’ referenza għar-rati minimi mhix skond l-għanijiet tas-Suq Intern. Barra dan, l-abolizzjoni ta’ l-MPPC tissimplifika b’mod sinifikanti l-arranġamenti, ittejjeb it-trasparenza u tenfasizza l-għanijiet dwar is-saħħa. Jekk l-MPPC jiġi abolit, hemm żewġ toroq li jistgħu jiġu kkunsidrati: - Ir-rekwiżit minimu monetarju jista’ jiġi applikat għas-sigaretti kollha fis-suq. - Meta jitqiesu l-prinċipji tat-taxxa dwar is-sigaretti għal dawn l-aħħar 35 sena, l-MPPC jista’ jiġi sostitwit minn prezz medju peżat (WAP). 2.2. Rekwiżiti minimu monetarju ta’ l-UE għas-sigaretti kollha Barra li tkun solvuta l-instabbiltà fiskali li tinħoloq bil-kunċett ta' l-MPPC, ir-rekwiżit minimu monetarju fuq is-sigaretti kollha joħloq "minimu ta’ taxxa” u huwa l-aħjar mezz biex japprossimizza l-prezzijiet u t-taxxi fuq is-sigaretti fis-Suq Intern. Barra dan, hija l-unika għażla li tiżgura prezz minimu u livell ta' taxxa għall-kontroll tat-tabakk u tindirizza t-tħassib dwar is-saħħa għall-kategoriji kollha ta' sigaretti. 2.3. Rekwiżit minimu addizzjonali ta’ l-UE dwar il-prezzijiet medji peżati Il-Kummissjoni kkunsidrat ukoll il-konsegwenzi ta’ l-applikazzjoni tar-regola tas-57% għas-sigaretti kollha. Il-valutazzjoni ta’ impatt tagħmilha ċara li hija żżid id-dazji tas-sisa fuq is-sigaretti li għandhom valur-għal-flus u/jew primjum . Fil-każ ta’ żidiet tas-57%, hija pass pass tittrasforma ruħha f’dazju ad valorem pur. Bħala konsegwenza ma jkunx skond l-għan li tkun ipprovduta flessibbiltà lill-Istati Membri f’dak li jirrigwarda l-istruttura tad-dazju tas-sisa. Barra dan, l-applikazzjoni tar-regola tas-57% fuq is-sigaretti kollha ma tikkontribwixxix biex tnaqqas id-differenza bejn il-prezzijiet u t-taxxi fis-Suq Intern u għalhekk ma tistax tiġi ġustifikata la mill-perspettiva tas-suq intern u lanqas minn dik ta’ saħħa. Alternattiva tkun li r-regola tas-57% tiġi applikata fuq il-bażi tal-prezzijiet medji peżati. Dan għandu għadd ta’ vantaġġi mill-perspettiva tas-Suq Intern u ta’ saħħa. - Hija tkun newtrali lejn il-kategoriji tal-prezz u tipprovdi kundizzjonijiet ugwali għall-manifatturi. - Hija tħalli flessibbiltà lill-Istati Membri sabiex jiddeterminaw l-istruttura tat-tassazzjoni (b’mod partikulari r-relazzjoni bejn id-dazji ad valorem u speċifiċi) li taqdi l-aħjar il-ħtiġiet tas-suq nazzjonali tagħhom. - Hija tipprovdi punt ta’ referenza komparabbli għar-rekwiżiti minimi għad-dazji tas-sisa fuq is-sigaretti bejn l-Istati Membri fl-UE. - Tkun eħfef li tiġi amministrata minn sistema fuq il-bażi ta’ l-MPPC. Xi manifatturi tas-sigaretti talbu bil-qawwa l-abolizzjoni għal kollox tar-regola tas-57%. Madankollu l-Kummissjoni hija tal-fehma li r-regola tas-57% tibqa’ parti essenzjali mill-acquis fil-qasam tat-tassazzjoni tat-tabakk, ladarba bħalissa għal numru ta’ Stati Membri r-rekwiżiti proporzjonali biss jipprojbixxi tnaqqis fil-livell tat-tassazzjoni. Bħala konklużjoni, bil-għan li jkunu ssimplifikati l-arranġamenti, jinħolqu kundizzjonijiet ugwali għall-manifatturi, jitnaqqas il-qsim tas-swieq tat-tabakk u tingħata importanza lill-għanijiet ta’ saħħa, il-kunċett tal-kategorija ta' l-aktar prezz popolari għandha tkun sostitwita minn referenza għal rekwiżiti minimi bil-prezzijiet medji peżati mgħaqqda ma’ minimu monetarju għas-sigaretti kollha. Ir-raġunijiet għala l-MPPC m’għandux ikun aktar il-livell ta’ referenza għall-kejl tal-livelli minimi tal-Komunità japplikaw ukoll għad-dispożizzjonijiet dwar l-importanza ta’ taxxa tas-sisa speċifika fil-piż ta’ taxxa totali (l-Artikolu 16(2) tad-Direttiva 95/59/KE). Hawnhekk ukoll, ir-referenza għandha tkun il-WAP. 2.4. Aktar flessibbiltà fl-istrutturi tad-dazji tas-sisa fuq is-sigaretti. Skond ir-regoli preżenti tal-Komunità, dazji tas-sisa imposti fuq sigaretti jridu jinkludu komponent ad valorem u speċifiku. L-enfasi li l-Istati Membri jagħtu lill-element ad valorem jew dak speċifiku, jiddependi fuq l-għan tal-politika segwita. (ara anness 1, graf 2). Bħalissa, il-komponent speċifiku tad-dazju tas-sisa ma jridx jirrapreżenta inqas minn 5% jew aktar minn 55% ta’ l-ammont tal-piż totali tat-taxxa fuq is-sigaretti li jaqgħu fl-MPPC ( id-dazju tas-sisa proporzjonali flimkien mad-dazju tas-sisa speċifiku u l-VAT). Dazji ad valorem iżidu d-differenzi fil-prezz assolut u bħala konsegwenza jippromwovu marki rħas ta’ sigaretti. Fil-passat dazji ad valorem kienu applikati biex jiffavorixxu sigaretti lokali irħas fuq marki internazzjonali ogħla. Madankollu, illum dazji ad valorem huma attraenti l-aktar għal dawk l-Istati Membri fejn hemm riskji akbar li tiżviluppa qagħda monopolistika fis-suq. Dazji speċifiċi jnaqqsu d-differenzi tal-prezz relattiv u jnaqqsu l-varjabbiltà tal-prezz. Bħala konsegwenza dazji speċifiċi għandhom vantaġġ mill-perspettiva ta’ saħħa. Dazji speċifiċi għandhom ukoll għadd ta’ benefiċċji oħra. Xenarju fejn jistabbilixxi d-dazji kollha bħala dazji speċifiċi jimplika t-tnaqqis tad-differenzi fil-prezz f'livell ta' l-UE b'50%. Għalhekk, aktar dipendenza fuq dazji speċifiċi tista’ twassal għal aktar approssimazzjoni tal-prezzijiet tal-bejgħ bl-imnut fl-UE. Barra minn hekk, ladarba huma bbażati fuq volumi ta' konsum aktar milli fuq il-prezzijiet, id-dazji speċifiċi huma aktar stabbli, eħfef biex tbassar u tamministra u jżidu l-istabbiltà tad-dħul mit-taxxi. Bħala konkluzjoni mill-perspettiva tas-suq intern, tal-baġit kif ukoll tas-saħħa, dazji speċifiċi għandhom vantaġġ ċar u għandha tiġi pprovduta aktar flessibbiltà lil dawk l-Istati Membri li joqgħodu aktar fuq dipendenza fuq dazji speċifiċi tas-sisa. Madankollu, bil-għan li tkun evitata qagħda ta’ tassazzjoni purament speċifika fi Stat Membru u tassazzjoni purament ad valorem fi Stat Membru ġar, li tirriżulta fi fluss transkonfinali għal marki ewlenin mill-ewwel għat-tieni Stat Membru bil-marki bi prezzijiet l-aktar baxxi jimxu fid-direzzjoni opposta, hija mixtieqa xi forma ta' konsistenza fl-istrutturi tat-taxxa tas-sisa. 2.5. Flessibbiltà għal applikazzjoni ta’ dazji tas-sisa minimi fuq is-sigaretti Il-parti l-kbira ta’ l-Istati Membri jużaw anke taxxa minima tas-sisa, barra d-dazji tas-sisa ad valorem u speċifiċi. Dan ifisser li kull pakkett ta’ sigaretti jridu jkollu ammont minimu ta' dazju tas-sisa. It-taxxi minimi huma intiżi biex jipprovdu lill-Istati Membri b’ċertu livell ta’ dħul u jiżguraw li sigaretti ma jinbiegħux bi prezzijiet baxxi ħafna aktar mil-livelli normali tas-suq. Stati Membri jistgħu jimponu taxxa tas-sisa minima iżda din ma tistax tkun aktar minn 100% tas-sisa totali fuq l-MPPC. Dan ifisser li f’ċerti pajjiżi fejn l-MPPC huwa s-sigarett bi prezz baxx, l-għodda tad-dazju minimu tas-sisa għandha limitazzjonijiet. Fi snin riċenti s-sehem tas-suq ta’ marki irħas ta’ sigaretti spara ’il fuq fil-maġġoranza ta’ l-Istati Membru bir-riżultat li jew kien hemm inqas dħul ta’ taxxa jew l-impatt taż-żidiet fit-taxxa fuq il-konsum tas-sigaretti tnaqqas. Bħala konsegwenza xi Stati Membri rrapportaw li huma jilqgħu aktar flessibbiltà meta jiġu biex jieħdu azzjoni dwar marki irħas ta' sigaretti. Għalhekk, tista’ tingħata aktar flessibbiltà fir-rekwiżiti preżenti ta’ l-UE billi ma jibqax ikun hemm restrizzjoni fuq il-livell tat-taxxa minima mas-sisa dovuta fuq l-MPPC, kif inhu preżentement il-każ għal tabakk manifatturat ieħor. 3. RATI MINIMI TA’ DAZJI TAS-SISA FUQ IS-SIGARETTI Dan ir-rapport jeżamina wkoll jekk bidliet fl-istruttura preżenti tad-dazji tas-sisa fuq is-sigaretti jistgħux jingħaqdu ma’ żieda fir-rati minimi. Bħalissa, id-dazji tas-sisa imposti fuq sigaretti jridu jagħmlu ta’ l-anqas 57% tal-prezz tal-bejgħ bl-imnut, inklużi t-taxxi kollha, u, minn Lulju 2006, ikunu għallinqas EUR 64 kull 1,000 sigarett għas-sigaretti li għandhom l-MPPC. Skond l-Atti ta’ l-Adeżjoni tagħhom, l-Istati Membri ġodda, ħlief Malta u Ċipru, kienu ngħataw derogi biex jipposponu l-applikazzjoni tad-dazji minimi tas-sisa għal perjodi li jinfirxu mill-31 ta’ Diċembru 2006 sal-31 ta’ Diċembru 2009. 3.1. Rimarki generali Analiżi tal-prezzijiet u tar-rati tas-sisa għas-sigaretti fl-UE turi li għad baqa’ differenzi konsiderevoli bejn l-Istati Membri. Tabilħaqq, bit-tkabbir riċenti ta' l-UE, id-differenzi bejn it-taxxa u l-prezz tal-bejgħ bl-imnut bejn l-Istati Membri attwalment kibru. Madankollu, dan huwa, sa ċert punt, minħabba l-eżistenza tal-perjodi ta’ tranżizzjoni pprovduti skond l-Atti ta' Adeżjoni. Meta l-Istati Membri ġodda kollha jikkonformaw mar-rekwiżit minimu ta’ EUR 64 kull 1,000 sigarett, id-differenzi fil-prezz se jitnaqqsu, iżda s-sigaretti xorta jibqgħu aktar minn 4 darbiet ogħla f'ċerti Stati Membri kif imqabblin ma' oħrajn. (ara l-Anness 1, il-paragrafi 1 u 3). 3.2. L-impatt tad-differenzi fit-TIRSP fl-Istati Membri u s-Suq Intern Id-differenzi sinifikanti fit-TIRSP (prezz tal-bejgħ bl-imnut inkluża t-taxxa) bejn l-Istat Membri ħolqu ambjent ta' xiri transkonfinali mmexxi purament mit-taxxa u ta' kuntrabandu u frodi. Tabilħaqq, is-settur tat-tabakk huwa suxxettibbli b’mod partikulari għal dawn l-attivitajiet. Abbażi ta' analiżi fil-fond tad-dejta miġbura, studju[4] mħejji għall-Kummissjoni stima li l-penetrazzjoni totali tas-suq tal-konsum mhux taxxat domestikament fl-2004 irrappreżenta madwar 13% tas-suq tat-tabakk ta' l-UE-25 fejn 4% sa 5% jikkonsistu f'xiri transkonfinali leġittimu u 8% sa 9% f'kummerċ illeċitu. Madankollu, xi wħud mis-swieq ewlenin, b'dazji tas-sisa relattivament għoljin, implimentati ħafna drabi b'miri tal-protezzjoni tas-saħħa, jaraw influssi ta' aktar minn 20%. Min-naħa l-oħra, għadd ta' Stati Membri jżommu rati ibaxx tat-taxxa aktar, u b'hekk jimponu kosti esterni fuq Stati Membri oħra. 3.2.1. Xiri transkonfinali Ix-xiri transkonfinali huwa totalment leġittimu u, tabilħaqq, jikkostitwixxi wieħed mill-benefiċċji tas-suq intern sakemm il-prodotti jkunu nxtraw minn individwi għall-użu personali tagħhom. Madankollu, dan jista' jikkawża problema għall-Istati Membri b'taxxa ogħla. Ix-xiri transkonfinali ta’ sigaretti żdied drastikament f’ċerti Stati Membri la darba huma daħħlu żidiet kbar fir-rati tad-dazji tas-sisa tagħhom, li huma ta’ spiss implimentaw biex jilħqu l-għanijiet ta’ saħħa. Barra minn hekk, hemm fluss ċar ta’ sigaretti irħas minn ċerti Stati Membru ġodda, b’mod partikulari, fl-Istat Membru EU-15 ġirien. 3.2.2. Kummerċ illeċitu Il-kummerċ illeċitu jkopri merkanzija b'kuntrabandu minn pajjiżi terzi (bosta drabi tinvolvi sigaretti foloz) kif ukoll " kuntrabandu " intra-UE fejn individwi jixtru tabakk fi Stati Membri oħra, li fid-deher ikun għall-użu personali tagħhom, imma minflok ibiegħuh mingħajr ma jħallsu d-dazju tas-sisa fl-Istat Membru tal-konsum. Il-kuntrabandu minn pajjiżi terzi huwa ċirkumvenzjoni tal-kontrolli doganali minn kuntrabandisti li jwettqu kuntrabandu ta' prodotti b'diversi metodi (ħabi, deskrizzjonijiet foloz u dikjarazzjonijiet foloz, eċċ) minn pajjiżi terzi ġirien bħall-Belarussja, ir-Russja u l-Ukraina, fejn il-prezzijiet u t-taxxi huma baxxi. Xejra rampanti oħra tirrigwarda l-kuntrabandu tas-sigaretti foloz ġejjin minn territorji mbiegħda (bħaċ-Ċina). Stima tas-sigaretti foloz hija diffiċli biex issir, imma huwa żgur li s-sehem tas-suq tagħhom qed jiżdied f’xi pajjiżi. Bil-għan li jkunu ristretti dawn l-effetti negattivi għandu jkun hemm livell minimu madwar l-UE għad-dazju tas-sisa f’livell effettiv sabiex jindirizza l-għanijiet tas-Suq Intern. Mill-banda l-oħra kuntrabandu u falsifikar minn pajjiżi terzi jġibu l-ħtieġa għal rinfurzar tal-kontrolli tal-fruntieri esterni. 3.3. Għanijiet ta’ saħħa It-tipjip għadu l-akbar forma waħdanija ta’ mewt li tista’ tiġi skansata fil-Komunità u waħda mill-kawżi ewlenin ta’ morbidità u mortalità fl-UE. It-tassazzjoni tifforma parti minn strateġija ta’ prevenzjoni u dissważjoni li tinkludi wkoll miżuri oħra li jnaqqsu d-domanda bħal ħarsien minn esponiment għad-duħħan tat-tipjip, duħħan, regolazzjoni tal-kontenut, eċċ. Skond il-Bank Dinji ż-żidiet fil-prezz tal-prodotti tat-tabakk huma l-aktar intervent singlu effettiv biex tipprevjeni t-tipjip. Żieda fil-prezz ta’ 10% tnaqqas il-konsum b’medja ta' madwar 4% fl-Istati Membri bi dħul għoli fost l-adulti. Aktar importanti, l-impatt ta’ prezzijiet ogħla huwa mistenni li jkun l-akbar fuq persuni żgħażagħ, li jwieġbu aktar għaż-żidiet fil-prezz milli persuni ixjeħ. Fl-2005, il-Komunità Ewropea saret parti mill-Konvenzjoni Qafas tal-Organizzazzjoni Dinjija tas-Saħħa dwar il-Kontroll tat-Tabakk (FCTC). L-Artikolu 6 ta’ l-FCTC jirrakkomanda politiki ta' taxxi sabiex jikkontribwixxu għal għanijiet tas-saħħa mmirati lejn it-tnaqqis tal-konsum tat-tabakk. Rilaxxi uffiċjali għall-konsum tas-sigarretti fl-UE naqas matul il-perjodu 2002-2006 b’circa 13% (ara l-Anness 3). Dan il-perċentwal iqis l-fluss transkonfinali intra-UE, iżda jrid jiġi aġġustat minħabba l-kummerċ illeċitu minn pajjiżi terzi lejn l-UE. Bħala konsegwenza t-tnaqqis reali tal-konsum tas-sigaretti fl-UE jista’ jiġi stmat bi ftit aktar minn 10%[5] Din ix-xejra hija l-aktar minn l- UE-15 fejn rilaxxi għall-konsum ta’ sigaretti niżel b’16%. Matul l-istess perjodu d-dazji tas-sisa fuq is-sigarretti żdiedu b’medja ta’ 33%. Min-naħa l-oħra, fl- UE-12 (eskluża r-RO) rilaxxi għall-konsum naqsu b’medja ta’ 1%. Mill-adeżjoni sa tmiem l-2006, bħala medja kien hemm żieda ta' 34% fid-dazji tas-sisa. Il-fatt li, minkejja żieda sinifikanti fid-dazji tas-sisa, it-tnaqqis fil-konsum kien żgħir probabbilment jista' jiġi spjegat bil-livell baxx ta' tassazzjoni qabel l-adezjoni. Bil-għan li jiġi ġġenerat tnaqqis simili fil-konsum matul il-5 snin li ġejjin aktar żidiet fid-dazji tas-sisa huma mixtieqa. Meta titqies l-elastiċità tal-prezz ta’ -0.43 kif suġġerit mill-Bank Dinji, żieda fil-prezz ta’ 25% hija meħtieġa biex jinkiseb tnaqqis ta’ 10% fid-domanda. Rati minimi jipprovdu “sistema ta’ sigurtà” għall-Istati Membri billi jiżguraw li Stati Membri oħra attwalment iħallsu d-dazju tas-sisa u li l-livelli jagħmlu sens. B’hekk, huma jagħmluha eħfef lill-Istati Membri oħrajn biex isegwu l-politiki fiskali tagħhom fl-interess tal-promozzjoni tas-saħħa, mingħajr it-tħeddida li dawk il-politiki jkunu mminati minn Stati Membri oħrajn u, b’mod partikulari, minn xiri u kuntrabandu transkonfinali. Fil-fatt, fil-qasam tat-tassazzjoni tat-tabakk dawn ir-rati minimi għandhom ikunu f’livell li jippermettu lill-Istati Membri li jsegwu l-għanijiet tal-kontroll tat-tabakk. Bil-għan li jintlaħqu dan l-għan, ir-rekwiżiti minimi ta' l-UE (li kienu miftehma fl-2002) mhux biss għandhom jikkonsolidaw il-qagħda preżenti, iżda għandhom jiżdiedu matul il-5 snin li ġejjin. 3.4. Approssimazzjoni eqreb ta’ rati – żieda fir-rati minimi Għal dawn ir-raġunijiet, konverġenza akbar bejn il-livelli ta’ tassazzjoni bejn l-Istati Membri differenti, tikkontribwixxi aktar biex tirrestrinġi distorsjonijiet tas-Suq Intern u tħares l-għanijiet tal-ħarsien ta’ saħħa. 3.4.1. Id-dazju minimu ta’ EUR 64 kull 1,000 sigarett Id-dazju minimu ta’ l-UE ta’ $64 kull 1,000 sigarett mhuwiex suffiċjenti biex tinkiseb approssimazzjoni tal-prezzijiet tal-bejgħ bl-imnut bejn l-Istati Membri b'taxxi għoljin u dawk b’taxi baxxi. L-attrazzjoni għall-individwi fi Stati Membri b'taxxi għolja li jagħmlu x-xirjiet tagħhom fi Stati Membri b'taxxi aktar baxxi timmina s-Suq Intern kif ukoll l-għanijiet tal-kontroll tat-tabakk. Għalhekk, biex tingħeleb din it-tħeddida, ikun jeħtieġ li jiżdied b’mod sostanzjali r-rekwiżit monetarju minimu ta’ l-UE. Madankollu, kwalunkwe proposta għal żidiet trid tqis li għadd ta’ Stati Membri għad għandhom perjodi ta’ tranżizzjoni għar-rati minimi preżenti. 3.4.2. Ir-rekwiżit minimu ta’ 57% Ir-rekwiżit minimu ta’ 57% ma ġiex modifikat mindu ġie introdott fl-1992. Madankollu, sa issa, f’pajjiżi fejn hemm politika ta’ tassazzjoni mnebbħa mis-saħħa d-dazji tas-sisa huwa aktar minn 60% tat-TIRSP. Meta l-Istati Membri ġodda kollha jikkonformaw eventwalment mal-minimu ta’ EUR 64, is-sisa miġbura se tkun aktar minn 60% f’ħafna mill-Istati Membri. Ladarba l-prezz qabel it-taxxa tas-sigaretti hu, sa ċertu punt, relatat mal-poter ta’ l-akkwist, żieda fir-rekwiżit minimu jallinja l-livell tat-tassazzjoni f'dan ir-rigward. Fi kliem ieħor, dan ifisser żieda fid-dazju tas-sisa fl-Istati Membri fejn id-dazji tas-sisa fuq is-sigaretti huma relattivament baxxi mqabbla mal-poter ta’ l-akkwist. Kif intqal fuq, ir-regola tas-57% hija mgħaqqda ma’ “klawsula ta’ ħruġ” għall-Istati Membri b’taxxi għoljin[6]. L-għan huwa li tkun evitata żieda fid-dazji tas-sisa f’dawn l-Istati Membri fejn huma diġà għoljin u bħala konsegwenza biex tkun evitata żieda fid-differenza bejn l-Istati Membri b’taxxi għolja u dawk b’taxxi baxxi. Bil-għan li r-regola tas-57% tibqa' tagħmel sens, il-livell tagħha jrid jiġi aġġornat. Fl-2001 il-“klawsula tal-ħruġ” kienet stabbilita għal EUR 101. Żieda bħalissa għal EUR 122 iżżomm il-pass ma’ l-evoluzzjoni riċenti tad-dazji tas-sisa fuq is-sigaretti fis-Suq Intern u jkollha l-istess effett bħal fl-2001, jiġifieri li tkopri l-ħames [7]Stati Membri l-aktar intaxxati. Bil-għan li jintlaħqu s-Suq Intern u l-għanijiet dwar is-saħħa ż-żewġ rati minimi jistgħu jiġu miżjuda matul il-5 snin li ġejjin. Id-dħul medju mis-sisa fl-UE-27 se jkun ftit aktar minn EUR 90 meta l-Istati Membri l-ġodda kollha jkunu laħqu l-livell minimi preżenti u l-piż medju tas-sisa jkun madwar 63%. Il-valutazzjoni ta’ impatt tikkonkludi li, mill-perspettiva ta’ saħħa, żieda ta’ EUR 90 fuq is-sigarretti kollha u 63% fuq il-WAP se tiġġenera tnaqqis probabbli ta’ domanda ta’ medja 10% fi 22 Stat Membru[8]. Barra dan hija twitti t-triq għal aktar żidiet ta’ dazji tas-sisa fuq is-sigaretti, anke minn dawk l-Istati Membri li diġà għandhom livell għoli ta’ tassazzjoni. F'termini tal-kapaċità lokali ta' l-infiq, fil-BG u r-RO biss, żieda immedjata ġġib il-prezzijiet għoljin ħafna kif imqabbla mal-prezzijiet fis-swieq ewlenin ta' l-UE. Mandankollu jrid jitqies ukoll li għadd ta’ Stati Membri bħalissa għad għandhom il-perjodi ta’ tranżizzjoni sal-2009 jew l-2010. 3.5. Spejjeż ta’ konformità Hemm żewġ kawżi ewlenin li jiġġeneraw il-konsum mhux intaxxat domestikament: il-fatt li s-sigaretti huma inqas aċċessibbli minħabba żidiet qawwija fit-taxxa u l-fatt li ċerti Stati Membri jaqsmu fruntiera ta’ l-art faċilment aċċessibbli ma’ pajjiżi terzi li għandhom taxxi baxxi. Aktar approssimazzjoni tad-dazji tas-sisa fl-UE u koordinazzjoni aħjar taż-żidiet fil-prezzijiet fuq sigaretti bħala kontroll tat-tabakk ċertament se tikkontribwixxi biex tiġi ttrattata l-problema tal-kummerċ illeċitu fl-UE. Hija tnaqqas l-ispejjeż ta’ konformità fl-Istati Membri, fejn ma hemmx aktar kontrolli fil-fruntiera. Mandankollu, għadd ta’ Stati Membri ġodda għandhom fruntieri bl-art ma’ pajjiżi terzi ġirien fejn il-livell ta’ tassazzjoni u l-prezzijiet tal-bejgħ bl-imnut ta’ prodotti tat-tabakk huma baxxi mqabbla mal-livell ta’ l-UE. Dan jinkoraġġixxi livell għoli ta’ kuntrabandu minn pajjiżi terzi li jimmina t-tħaddim tas-suq intern kif ukoll l-politika dwar is-saħħa ta' l-UE u l-Istati Membri tagħha. Kuntrabandu minn pajjiżi terzi huwa għoli b’mod partikulari f’għadd ta’ Stati Membri li għandhom fruntieri bl-art ma’ pajjiżi terzi. Bil-għan li jitnaqqas il-kuntrabandu minn pajjizi terzi d-dazju tas-sisa ta’ spiss jinżamm baxx. Bħala riżultat dawn l-Istati Membri jattiraw bejgħ u kummerċ illeċitu transkonfinali lejn Stati Membri oħrajn, u b’hekk jimponu spejjeż esterni fuq is-Suq Intern. Għalhekk żidiet fid-dazji tas-sisa fuq is-sigaretti għandhom jingħaqdu ma’ rinfurzar tal-ġlieda kontra l-kummerċ illeċitu minn pajjiżi terzi. Il-ġlieda kontra l-kummerċ illiċitu hija responsabbiltà l-aktar ta’ l-Istati Membri. Madankollu, il-Kummissjoni, firmatarja tal-Konvenzjoni Qafas ta' l-Organizzazzjoni Dinjija tas-Saħħa dwar il-Kontroll tat-Tabakk (FCTC), qed ikollha rwol attiv fin-negozjati li għaddejjin biex ikun elaborat il-Protokoll dwar il-Kummerċ Illeċitu fi Prodotti tat-Tabakk skond l-Artikolu 15 ta' l-FCTC. L-għan tal-Protokoll huwa li jkun żviluppat strument legali li jorbot b’mod internazzjonali sabiex jitnaqqas il-kummerċ illeċitu fit-tabakk li għalih se jkunu mistiedna jingħaqdu l-152 pajjiż kollha li rratifikaw l-FCTC. 4. L-ISTRUTTURA U R-RATI MINIMI TA’ DAZJI TAS-SISA FUQ TABAKK IMQATTA’ FIN 4.1. Rimarki generali Is-suq għat-tabakk imqatta’ fin huwa madwar 8% tas-suq totali ta’ l-UE tal-prodotti tat-tabakk. Tabakk imqatta’ fin u sigaretti għandhom karatteristiċi differenti, iżda fl-aħħar mill-aħħar jibqgħu f’kompetizzjoni ma’ xulxin bħal prodotti oħra tat-tipjip. Id-differenzi sostanzjali fil-livelli tat-taxxa fost l-Istati Membri fuq it-tabakk imqatta’ fin jinkoraġġixxu kuntrabandu u xiri transkonfinali bejn għadd ta' pajjiżi ġirien. Barra dan, id-differenza bejn il-livell ta' tassazzjoni tas-sigarretti u t-tabakk imqatta' fin tagħti lok għal sostituzzjoni tal-prodott. Fil-perjodu bejn l-2002 u l-2006 l-medja peżata tal-kwantitajiet ta' sigaretti rilaxxati fl-UE-25[9] naqset b’madwar 13%. Madankollu, il-kwantitajiet ta’ tabakk imqatta’ fin żdiedu fl-istess perjodu b’madwar 10% (ara l-Anness 4). Anke mill-perspettiva ta’ saħħa, ftit hemm ġustifikazzjoni għal differenzi sostanzjali fil-livell ta' tassazzjoni għal dawn il-prodotti f'livell Komunitarju peress li t-tnejn huma perikolużi ugwalment. 4.2. L-istruttura tad-dazji tas-sisa fuq tabakk imqatta’ fin Bħalissa Stati Membru huma ħielsa li jiffissaw l-istruttura tas-sisa għat-tabakk tat-tipjip imqatta’ fin maħsub għall-brim tas-sigaretti (speċika jew ad valorem jew mħallta). Ħareġ ċar mill-konsultazzjoni pubblika li l-maġġoranza l-kbira tal-partijiet interessati jopponu kwalunkwe restrizzjoni tal-flessibbiltà preżenti fil-qasam tat-tabakk imqatta’ fin. Barra dan, ladarba l-għan huwa li l-Istati Membri jkollhom aktar flessibbiltà dwar tassazzjoni fuq is-sigaretti, ma jkunx mixtieq li l-flessibbiltà għat-tabakk imqatta’ fin tkun ristetta simultanjament. Ladarba l-livelli minimi ta’ l-UE għas-sigaretti huma stabbiliti permezz ta’ rekwiżiti minimi ġenerali, l-allinejament tat-tassazzjoni fuq is-sigaretti u fuq tabakk imqatta’ fin għandu jkompli fuq il-bażi tar-rati minimi, u l-Istati Membri titħallilhom l-flessibbiltà li jiffissaw r-relazzjoni bejn it-taxxi ad valorem u speċifiċi. Ir-rekwiżiti minimi għas-sigaretti jikkonsistu f’minimu obbligatorju ad valorem u minimu monetarju. Min-naħa l-oħra, għat-tabakk imqatta' fin l-Istati Membri jridu jikkonformaw ma' waħda jew ma' l-oħra. Bħala konswegwenza, f’dawk l-Istati Membri li japplikaw tassazzjoni ad valorem fuq it-tabakk imqatta’ fin, ma hemm ebda rekwiżit minimu monetarju kif hemm għat-tabakk. Bħala riżultat, hemm differenzi kbar bejn it-taxxi u l-przzijiet għat-tabakk imqatta’ fin fl-UE. Barra dan, illum hemm sitwazzjonijiet fejn il-livell ta’ taxxa fuq sigaretti tal-brim huwa inqas minn 30% tal-livell tat-taxxa fuq is-sigaretti. (ara anness 2) Għalhekk, l-introduzzjoni ta’ kombinazzjoni ta’ minimu proporzjonali u minimu monetarju għat-tabakk imqatta’ fin tkun triq adattata biex it-tassazzjoni fuq is-sigaretti u fuq it-tabakk imqatta’ fin tkun allinejata. 4.3. Ir-rati minimi fuq tabakk imqatta’ fin Bħalissa r-rati minimi għat-tabakk imqatta’ fin huma stabbiliti għal 36% tal-prezz tal-bejgħ bl-imnut inklużi t-taxxi kollha, jew EUR 32 kull kilogramm. Bil-għan li jinżamm il-proporzjoni stabbilit meta r-rati ġew stabbiliti għall-ewwel darba fl-1992, l-ammonti speċifiċi minimi ġew aġġustati skond l-inflazzjoni wara r-reviżjonijiet ta’ l-1998 u ta’ l-2001. Aġġustament għall-inflazzjoni għall-perjodu 2004-2007 tagħti EUR 34. Madankollu, kif intqal fir-rapport preċedenti, ir-rati minimi għat-tabakk imqatta’ fin għandhom ikunu ffissati għal madwar żewġ terzi tar-rati minimi għas-sigaretti. Proporzjon bħal dan jippermetti lill-Istati Membri li jqisu d-differenza bejn l-prodott semi-manifatturat u manifatturat, differenza fil-prezz ta' l-ispiża bejn ż-żewġ prodotti u l-proċess li relattivament jeħtieġ ħafna ħaddiema għall-manifattura tat-tabakk imqatta’ fin. Bil-għan li jinkisbu ta’ l-anqas żewġ terzi mill-minimu fuq is-sigaretti, il-minimu fuq tabakk imqatta’ fin ikollu jiżdied ’il fuq mill-inflazzjoni. L-ammont speċifiku għandu jkun iffissat għal EUR 43 kull kilogramm imqabbel ma’ EUR 64 kull 1,000 sigarett. Rekwiżit proporzjonat minimu ta’ żewġ terzi jirriżulta f’inċidenza minima għat-tabakk imqatta’ fin ta’ 38% kif imqabbla ma’ 57% għas-sigaretti. Żieda bħal din tolqot l-aktar lill-Istati Membri ġodda li għad għandhom derogi dwar ir-rati minimi preżenti għas-sigaretti. Madankollu ladarba dawn l-Istati Membri se jkollhom jżidu d-dazji tas-sisa fuq is-sigaretti sa l-aħħar tal-perjodu tranżitorju, huwa probabbli li huma fi kwalunkwe każ jżidu b'mod parallel d-dazji tas-sisa fuq tabakk imqatta' fin. Bħala konsegwenza triq koordinata tevita aktar distorsjonijiet fis-Suq Intern. Il-valutazzjoni ta’ impatt tikkonkludi li mill-perspettiva ta’ saħħa żieda fir-rati minimi għas-sigaretti għal EUR 90 tkun neċessarja matul is-snin li ġejjin bil-għan li tibda tnaqqis probabbli tad-domanda ta’ medja 10%. Bħala konsegwenza, l-applikazzjoni tar-relazzjoni 2/3 imsemmija fuq, se żżid ir-rati minimi għal tabakk imqatta' fin għal EUR 60 matul is-snin li ġejjin. Din tista’ tixpruna tnaqqis fid-domanda ta’ madwar 20%, meta titqies l-istess elastiċità tal-prezz tas-sigaretti. Meta jitqies li fil-perjodu bejn l-2002 u l-2006 il-kwantitajiet ta’ sigaretti rilaxxati fl-UE naqsu b’approssimament 13% kontra l-kwantitajiet ta’ tabakk imqatta’ fin li żdied b’madwar 10% fl-istess perjodu, tnaqqis bħal dan jgib it-tabakk imqatta’ fin fl-istess livell tas-sigaretti 5. L-ISTRUTTURA U R-RATI MINIMI TA’ DAZJI TAS-SISA FUQ PRODOTTI MANIFATTURATI TAT-TABAKK OħRA BARRA MINN SIGARETTI U TABAKK IMQATTA’ FIN Prodotti manifatturati tat-tabakk oħra taħt din l-intestatura jkopru sigari, sigarri żgħar u tabakk tat-tipji ieħor (l-aktar tabakk tal-pipa). Dan is-suq huwa inqas minn 1% tas-suq total għal tabakk manifatturat u qiegħed jonqos. Is-suq intern għal tabakk tat-tipjip ieħor qed jaħdem relattivament sewwa u ma ġew rrapurtati ebda frodi jew kuntrabandu konsiderevoli. Madankollu, f’numru ta’ Stati Membri, dehru prodotti ġodda li huma ntaxxati bħala sigarri jew tabakk tal-pipa, iżda li huma kkumerċjalizzati bħala, u f'kompetizzjoni diretta, mas-sigaretti jew tabakk imqatta' fin. Bil-għan li jkunu evitati distorsjonijiet ta' kompetizzjonijiet minħabba t-taxxa, id-definizzjonijiet tal-kategoriji differenti ta' prodotti manifatturati tat-tabakk oħra għandhom isiru aktar eżatti. Barra dan, aġġustament tad-dazju speċifiku tas-sisa għas-sigarri u sigarri żgħar u għat-tabakk tat-tipjip huwa meħtieġ li jittieħed ħsieb ta’ l-inflazzjoni għall-perjodu 2003 sa 2007. Fuq il-bazi tad-dejta tal-Eurostat skond ir-rata annwali ta’ bidla ta’ l-HICP (l-Indiċi Armonizzat tal-Prezzijiet għall-Konsumatur) bejn l-2003 u l-2007, ir-rata ta’ inflazzjoni tista’ tiġi stmata għal madwar 2% kull sena jew 8% matul il-perjodu kollu. 7. GħELUQ Ir-reviżjoni ta’ l-istruttura u r-rati tad-dazji tas-sisa fuq prodotti manifatturati tat-tabakk twassalna li nikkonkludu li għadd ta’ emendi importanti għal-leġiżlazzjoni huma neċessarji: - Bil-ħsieb li jkun hemm aktar trasparenza ta’ l-arranġamenti u bil-għan li jinħolqu kundizzjonijiet ugwali fis-settur tat-tabakk, l-MPPC (l-aktar kategorija popolari ta’ prezz) għandu jkun sostitwit bħala punt ta’ referenza għar-rekwiżiti minimi fl-UE bi prezzijiet medji peżati (WAP). Bil-għan li tingħata importanza lill-għanijiet ta’ saħħa hija għandha tingħaqad mal-minimu monetarju applikabbli għas-sigaretti kollha. WAP għandha tkun ir-referenza għall-kejl ta’ l-importanza ta’ dazju speċifiku tas-sisa fil-piż ta’ taxxa totali (l-Artikolu 16(2) tad-Direttiva 95/59/KE). - Stati Membri għandhom jingħataw flessibbiltà akbar fir-rigward ta’ l-istruttura tad-dazji tas-sisa fuq is-sigaretti. - L-introduzzjoni ta’ kombinazzjoni ta’ minimu proporzjonali u minimu monetarju għat-tabakk imqatta’ fin tkun triq adattata biex it-tassazzjoni fuq is-sigaretti u fuq it-tabakk imqatta’ fin tkun allinejata. - Fir-rigward tas-sigaretti, minn perspettiva ta’ saħħa żieda fir-rati minimi għas-sigaretti matul il-ħames snin li ġejjin għal EUR 90 fuq kollha u 63% fuq il-WAP tixpruna tnaqqis probabbli tad-domanda ta’ 10%. Barra minn hekk, tnaqqas id-differenza fit-taxxi u l-prezzijiet fis-Suq Intern. - Ir-rati minimi għat-tabakk imqatta’ fin għandhom ikunu aġġustati għal żewġ terzi tar-rata għas-sigaretti u għandhom jiżdiedu b'mod parallel mad-dazji tas-sisa fuq is-sigaretti. - Miżuri biex japprossimaw id-dazji tas-sisa fuq is-sigaretti fis-Suq Intern għandhom jingħaqdu ma’ rinfurzar tal-ġlieda kontra l-kummerċ illeċitu, b’mod partikulari minn pajjiżi terzi. - Finalment, id-definizzjonijiet tas-sigarri u t-tabakk tal-pipa għandhom ikunu emendati biex ikunu eliminati d-distorsjonijiet tat-taxxa u r-rati minimi aġġustati għall-inflazzjoni. ANNEX 1: 2007 data on cigarettes (MPPC) Graph 1 [pic] Graph 2 [pic] Graph 3 [pic] ANNEX 2: 2007 data on fine-cut tobacco (MPPC) Graph 1 [pic] Graph 2 [pic] Graph 3 [pic] ANNEX 3: 2002-2006 releases for consumption of cigarettes Releases for consumption of cigarettes - 2002-2006 (1000 pieces) BE | 14.314.440 | 14.286.561 | 13.634.112 | 13.384.484 | 13.705.663 | -4% | CY | 2.017.325 | 1.985.432 | 1.655.603 | 1.921.873 | 1.888.343 | -6% | CZ | 19.096.775 | 25.613.577 | 22.459.838 | 26.231.340 | 28.262.528 | 48% | DK | 7.156.722 | 7.872.682 | 8.177.705 | 7.762.472 | 8.215.985 | 15% | EE | 2.294.900 | 2.239.173 | 2.189.850 | 2.421.679 | 2.277.728 | -1% | FI | 4.923.954 | 4.798.725 | 4.929.521 | 5.078.000 | 4.986.000 | 1% | FR | 80.529.400 | 69.647.800 | 54.924.400 | 54.810.412 | 55.772.177 | -31% | DE | 145.152.720 | 132.603.170 | 111.716.210 | 95.826.690 | 93.465.500 | -36% | EL | 31.987.518 | 32.369.492 | 35.185.190 | 34.408.444 | 33.383.128 | 4% | HU | 18.319.609 | 19.435.456 | 13.853.849 | 14.184.287 | 15.810.596 | -14% | IE | 7.015.555 | 6.294.855 | 5.330.593 | 5.419.638 | 5.857.276 | -17% | IT | 105.215.836 | 101.581.626 | 98.846.737 | 92.822.302 | 93.807.356 | -11% | LV | 3.787.340 | 3.994.500 | 5.062.364 | 4.197.236 | 4.753.872 | 26% | LT | 4.979.270 | 3.666.203 | 2.957.084 | 3.721.841 | 5.216.700 | 5% | LU | 5.780.790 | 5.610.803 | 6.374.169 | 5.309.000 | 4.745.000 | -18% | MT | 596.247 | 576.900 | 565.376 | 589.151 | 578.686 | -3% | NL | 17.024.215 | 17.080.472 | 14.999.591 | 13.654.000 | 13.963.000 | -18% | PL | 82.047.368 | 80.244.262 | 75.283.084 | 87.553.826 | 79.769.525 | -3% | PT | 17.924.867 | 19.623.143 | 18.069.016 | 17.134.790 | 18.963.003 | 6% | SK | 4.989.533 | 2.997.609 | 4.564.499 | 9.410.743 | 4.786.986 | -4% | SI | 4.794.979 | 4.611.836 | 4.487.482 | 4.556.764 | 4.947.442 | 3% | ES | 90.615.611 | 92.333.287 | 93.261.002 | 92.699.536 | 91.834.325 | 1% | SE | 7.656.792 | 7.482.187 | 7.281.953 | 6.859.511 | 7.674.016 | 0% | UK | 56.088.000 | 53.952.287 | 52.620.073 | 50.503.000 | 49.011.000 | -13% | BG | 22.612.855 | 26.245.083 | 23.043.814 | 20.596.677 | 14.836.821 | -34% | RO | na | na | na | 36.490.906 | 32.452.729 | -11% | Total EU 15 | 606.745.153 | 580.599.323 | 539.813.976 | 508.952.517 | 509.266.719 | -16% | Total EU 12 (excl RO) | 165.536.201 | 171.610.031 | 156.122.843 | 175.385.417 | 163.129.227 | -1% | Total EU 27 (excl RO) | 772.281.353 | 752.209.353 | 695.936.819 | 684.337.934 | 672.395.947 | -13% | ANNEX 4: 2002-2006 releases for consumption of fine-cut Releases for consumption of fine cut tobacco - 2002-2006 (kilogram) BE | 8.417.000 | 8.327.000 | 8.429.000 | 8.180.707 | 9.425.583 | 12% | CY | 62.000 | 97.000 | 152.000 | 170.518 | 192.799 | 211% | CZ* | 629.400 | 650.400 | 190.300 | 423.300 | 481.957 | -23% | DK | 902.200 | 855.200 | 675.300 | 577.000 | 552.000 | -39% | EE | 8.000 | 8.000 | 10.000 | 12.680 | 10.680 | 34% | FI | 949.000 | 931.000 | 880.000 | 883.000 | 796.000 | -16% | FR | 5.720.900 | 5.980.000 | 6.969.500 | 7.008.800 | 7.107.073 | 24% | DE** | 14.441.300 | 14.834.100 | 15.400.000 | 14.700.900 | 18.747.400 | 30% | EL | 800.700 | 819.000 | 964.000 | 1.038.884 | 1.247.809 | 56% | HU | 757.701 | 1.159.668 | 1.027.501 | 895.180 | 739.374 | -2% | IE | 135.568 | 111.904 | 112.320 | 95.972 | 107.264 | -21% | IT | 285.520 | 324.510 | 463.255 | 593.460 | 677.589 | 137% | LV | 6.700 | 7.500 | 8.200 | 14.000 | 18.500 | 176% | LT | na | 57.151 | 14.306 | 11.500 | 12.718 | na | LU | 3.194.000 | 2.983.000 | 3.006.000 | 2.970.423 | 2.845.418 | -11% | MT | 19.060 | 19.850 | 27.170 | 30.850 | 27.290 | 43% | NL | 13.130.839 | 12.943.061 | 12.087.666 | 10.970.000 | 10.811.000 | -18% | PL | 1.060.000 | 1.727.000 | 2.583.000 | 828.000 | 496.000 | -53% | PT | 302.830 | 287.370 | 326.450 | 391.470 | 358.480 | 18% | SK | 33.527 | 19.837 | 24.000 | 13.000 | 26.000 | -22% | SI | 30.445 | 28.392 | 26.642 | 16.040 | 19.120 | -37% | ES | 1.275.416 | 1.785.347 | 2.254.601 | 2.684.910 | 2.612.660 | 105% | SE | 886.000 | 825.000 | 909.000 | 966.000 | 800.000 | -10% | UK | 2.864.039 | 2.893.447 | 3.052.281 | 3.189.180 | 3.453.780 | 21% | BG | 500 | 700 | 1.300 | 2.000 | 8.300 | 1560% | RO | na | na | na | na | na | na | Total EU 15 | 53.564.312 | 54.171.938 | 55.827.374 | 54.646.706 | 59.964.956 | 12% | Total EU 12 (excl LT, RO) | 2.607.333 | 3.718.347 | 4.050.113 | 2.405.568 | 2.020.020 | -23% | Total EU 27 (excl LT, RO) | 56.171.645 | 57.890.285 | 59.877.486 | 57.052.274 | 61.984.976 | 10% | DE**: excluding pre-portioned tobacco BE, CY, FI, ET, EL, LV, LU, LT, BG, SE : including other smoking CZ *: From July 2005 the figures indicate the total quantity of other smoking tobacco and fine-cut tobacco together. [1] ĠU L316, 31.10.1992, p. 8, emendata l-aħħar bid-Direttiva 2002/10/KE (ĠU L 046, 16.02.2002, p.26) [2] ĠU L316, 31.10.1992, p. 10, emendata l-aħħar bid-Direttiva 2002/10/KE (ĠU L 046, 16.02.2002, p.26) [3] ĠU L 291, 06.12.1995, p. 40, emendata l-aħħar bid-Direttiva 2002/10/EC (ĠU L 046, 16.02.2002, p.26) [4] Study on the collection and interpretation of data concerning the release for consumption of cigarettes and fine-cut tobacco for the rolling of cigarettes; KPMG Diċembru 2005. [5] Għejun qrib l-industrija jistmaw li l-influss totali minn pajjiżi terzi hu madwar 3%. Madankollu għandha titqies iż-żieda biss f'din ix-xorta ta' influss bejn l-2002 u l-2006 li aktar probabbli hija inqas minn 3%. [6] Stati Membri li jimponu dazju tas-sisa ta’ mill-anqas EUR 101 kull 1,000 sigarett għas-sigaretti ta’ l-MPPC jistgħu ma jikkonformawx mar-regola tas-57%. [7] UK, IE, FR, DE u SE. [8] Ħlief fl-Istati Membri b'taxxa għolja UK, IE, FR u DE. (u l-RO ma kenitx inkluża fis-simulazzjoni) [9] M’hijiex disponibbli dejta għar-RO u l-BG.